IVL บวก 3% ลุ้นผลงานไตรมาส 3 ฟื้น-จ่อบุ๊กรายได้เข้าซื้อกิจการโปแลนด์
IVL บวก 3% จ่อบุ๊กรายได้เข้าซื้อกิจการโปแลนด์-ลุ้นผลงานไตรมาส 3 ฟื้น!
IVL บวก 3% จ่อบุ๊กรายได้เข้าซื้อกิจการโปแลนด์-ลุ้นผลงานไตรมาส 3 ฟื้น!
3 พ.ย. 2563

ผู้สื่อข่าวรายงานว่า ราคาหุ้น บริษัท อินโดรามา เวนเจอร์ส จำกัด (มหาชน) หรือ IVL ล่าสุด ณ เวลา 10.59 น. อยู่ที่ระดับ 23.10 บาท ปรับตัวขึ้น 0.70 บาท หรือ 3.12% ด้วยมูลค่าการซื้อขาย 483.60 ล้านบาท
โดยราคาหุ้นปรับตัวขึ้นอย่างมีนัยสำคัญ ทำจุดสูงสุดของวันที่ระดับ 23.40 บาท ซึ่งก่อนหน้านี้ บริษัท ได้ระบุว่าบริษัทได้เข้าซื้อกิจการในอัตราร้อยละ 100 ของบริษัท Industrie Maurizio Peruzzo Polowat spółka z ograniczoną odpowiedzialnością (“IMP Polowat”) เสร็จสิ้นเป็นที่เรียบร้อยแล้ว เมื่อวันที่ 29 ตุลาคม 2563 ซึ่งคาดการณ์ว่าจะสามารถบันทึกกำไรได้ในไตรมาส 4/2563 ทันที
ทั้งนี้ IMP Polowat เป็นโรงงานรีไซเคิล PET ในประเทศโปแลนด์ การเข้าซื้อกิจการในครั้งนี้ประกอบด้วยสินทรัพย์สองแห่ง ซึ่งตั้งอยู่ในทำเลยุทธศาสตร์ในเมือง Bielsko-Biala และ Leczyca ใกล้กับศูนย์กลางประชากรหลักของประเทศอย่างเมือง  Kraków และ Warsaw โดยมีกำลังการผลิตเกล็ดพลาสติกรีไซเคิล (rPET flakes) รวม 23,000 ตันต่อปี และเม็ดพลาสติกรีไซเคิล (rPET pellets) รวม 4,000 ตันต่อปี  บริษัทมีพนักงาน 118 คน
ด้าน บล.เคจีไอ แนะนำ “Neutral” IVL ราคาเป้าหมาย 27 บาท/หุ้น โดยคาดว่ากำไรสุทธิของ IVL ในไตรมาส 3/2563  จะอยู่ที่ 774 ล้านบาท (-2% จากช่วงเดียวกันเมื่อปีก่อน, + 404% จากไตรมาสก่อน) โดยกำไรที่ลดลงเล็กน้อยจากช่วงเดียวกันเมื่อปีก่อน จะเป็นเพราะ spread ของ PTA และ MEG ที่ลดลง 28-52% ถูกชดเชยด้วยกำไรจากสต็อกที่เพิ่มขึ้น (จากที่มีผลขาดทุนจากสต็อกก้อนใหญ่ถึง 2.2 พันล้านบาทใน ไตรมาส 3/2562)
ขณะเดียวกันกำไรที่เพิ่มขึ้นจากไตรมาสก่อนจะเป็นเพราะมีกำไรจากสต็อก 224 ล้านบาทในไตรมาส 3/2563 จากที่ขาดทุนจากสต็อกถึง 3.3 พันล้านบาทในไตรมาส 2/2563 ทั้งนี้ยังคงคำแนะนำถือ IVL และกำหนดราคาเป้าหมายปี 2564 ที่ 27.00 บาท อิงจาก EV/EBITDA ที่ 8.5x ถึงแม้จะคาดว่าผลประกอบการจะดีขึ้นในไตรมาส 3/2566 แต่ราคาหุ้นอาจจะไม่ได้น่าสนใจมากนัก เนื่องจากจะเข้าสู่ช่วงที่อุปสงค์ของ PTA/PET ต่ำตามฤดูกาลในไตรมาสที่สี่ บวกกับจะมีอุปทาน PTA ใหม่เพิ่มเข้ามาในตลาดในปี 2563-64 อีก
ด้าน บล.แลนด์ แอนด์ เฮ้าส์ ระบุในบทวิเคราะห์ฯ แนะ “ทยอยซื้อสะสม” หุ้นบมจ.อินโดรามา เวนเจอร์ส (IVL) โดย PTA และ PET spread เริ่มมีสัญญาณฟื้นตัว และคาดดีต่อเนื่อง หลังแนวโน้มกำไรไตรมาส 3/63 ฟื้นตัวทั้งจากไตรมาสก่อน และจากช่วงเดียวกันเมื่อปีก่อน อีกทั้งมีกระแสเงินสดเหลือจ่ายปันผลมากขึ้น เพราะไม่มีโครงการที่จะทำ M&amp;A อย่างช่วงหลายปีที่ผ่านมา พร้อมให้มูลค่ายุติธรรม 30 บาท  ด้านเทคนิคให้แนวต้าน 29 บาท แนวรับ 23 บาท และมีจุดตัดขาดทุน 20.2 บาท